
It gea Trimbeets

In gea yn de Wâlden; lit ús it Trimbeets neame. It grutte doarp hat in romme buorren, skipperswâlen, in pear sealen foar útfierings en ienkear yn 't jier in ferneamde merke. Nei de eastkant binne der rigen pleatsen oan de grutte wei en bylâns de feart. Mear efterút leit de âlde feankrite, paden en wiken dêr't ûnder de lytse wrotters de revolúsje it oan ien wei yn it jern hat mei it evangeelje. En dan is der fansels ek noch de fiere en frjemde singel, it thús fan de duvelbanners, de murdejeiers en de mollefangers. Nei it westen is der feitlik allinne mar it leechlân, dat winterdeis gauris splis stiet.

Lân fan hynders en fûgels: wat bern fan Trimbeets sil ea de simmermoarnen ferjitte mei de sinne al op it dakfinster, yn in beam in fûl sjongende bûnte klyster en op 'e naald fan it dak in kwelende protter dy't in skries neidocht? Hark, der rattelje weinen troch de buorren, hoefizers klinke op 'e strjitstiennen, de melkerstiid is dien. En al gau is der dan ek it metalen lûd út 'e smidte, hammerslaggen op it gleone izer. Stimmen roppe, skroeirook fan hoeven driuwt it hûs yn. Dan sa likernôch begjint de klok te lieden, wiveljend earst, mar al gau mei in folle droanende klank. Hiel Trimbeets komt no ta libben. Lûken geane iepen, doarren komme fan it slot. Sân oere, de dei is begûn.

 

Dit ferhaal begjint sa om 'e tiid dat Bouwe Caesar Hommema mei frou en jongesoan him nei wenjen sette yn in komelkershûs wat efterút oan de grutte wei. Der wie wol wat praat oer Hommema: hied er yn it ferline net ris yn krantsjes skreaun, hied er net ris hjir en dêr sprutsen yn frij-sosialistyske styl? Mar dochs gjin Domela-man, waard der sein. Wat dan wol? Guon lju wisten dat er op in stuit moai hastich en moai stil nei Kanada fertein wie, foar de oarloch fan 1914-1918 al. No lykwols skynde er út Austraalje te kommen, syn frou hjitte Berber en moast earst syn húshâldster west hawwe. Wat de minsken allegearre net wisten! It komelkershûs wie fan tefoaren al fertimmere en wyt bepleistere. It bûthús wie in moai romme skuorre wurden. Notaris Hiddinga hie it allegearre regele.

Sulverskier wie Bouwe Caesar Hommema syn hier wurden dêr yn 'e fiere lanen. Mei syn swarte wynbrauwen en langeftige troanje like er in wat mear as sljochtwei man. Mar hy loek mei de mûle en hy seach wat skril út 'e eagen. Hearde er wol thús yn it gea Trimbeets? De jonge hjitte Peter.

De wrâld wie ûnderwilens út de oarloch weikommen mei revolúsjes en skyn fan revolúsjes. Siedsjes fan de revolúsje wiene grif delkommen op it gea Trimbeets, mar net foar it earst. Ek sok sied moat de rjochte grûn hawwe om goed op te kommen. Bytiden kaam it arbeidersfolk wol yn beweging, mar hoe soene út ierapelikkers en beamwâlen opstânen fuortkomme kinne? Boppedat bestie oan de paden en wiken ommers de kleau tusken de lytse tsjerke en it biedwurd fan gjin God en gjin master. En by de feart? Och hea, de feart. Op sneontemiddeis yn 'e simmer siet dêr mannichien te fiskjen en der waard sawier ek noch wolris wat fongen. Sa tuskentroch sakke it fiskersfolk ôf nei Liezinga syn herberge by de slûs, dêr't stuollen en taffeltsjes bûten stiene. En dêr, jawis, koe it latyn wolris fier klinke en earbiedige taal wie it fakentiden net. Lykwols, der wie neat yn te fernimmen fan in oanstriid om te gean nei plakken dêr't in Marianne it findel swaaide.

De fiere singel, dat is wer in oar ferhaal. Hawwe jimme wolris op in lette waarme augustusdei toarnbeien socht by de einleaze beamwâlen lâns? Hawwe jimme wolris in blauwe himel sjoen dy't ûngemurken weiwurdt yn undúdlike fierten en de wûndere blidens field oer eat dat by jin is en faaks net samar weromkomt? Earst binne der net folle toarnbeien, mar stadichoan wurde it mear en dan, dêr't it lân wat leger wurdt, hingje se by tsienen swart en swier boppe it wetter. Dan is de singel net fier mear ôf. Hinnehokken skimerje troch it grien, in hûn bilet. En wat soene jimme dan dwaan as ynienen in stimme rôp: As jimme net oppakke sil ik jimme mei in knyft tameitsje as bearzen, of soksoarte wurden en dêr in grou flokwurd oerhinne. Ja, dan makken jimme wol dat jimme fuortkamen, foaral as ek noch in skel frouljuslûd rôp: Fersûp se, Geale, as mûzen!

Sokke dingen koene de bern belibje en wat rûnen hja, wat klommen hja feardich oer hikken, sprongen hja oer sleatsjes en aventoeren hja winkelheakken yn 'e klean. En as hja dan hymjend en pûstend efterom seagen wie der nearne gjin kop te bekennen. Letter by Liezinga kamen de ferhalen los, mar de kastlein harke der net fan op. Hy ornearre, dat de minsken dêr noch yn de heidenske tiid libben en it faaks alhiel net tsjin de bern hân hiene. Hy sei: sa prate se dêre allegearre.

Yn de buorren en oan de grutte wei wie it fansels al oars. Dêr libbe in wat dizige hûgenis oan grutte iepenloftgearkomsten sa'n tritich of fjirtich jier lyn, mei sprekkers dy 't fûleinich de nije maatskippij fan gerjochtichheid en frede oankundigen, mar it wie net sa klear te fernimmen wat dêrfan hingjen bleaun wie yn de herten. Notaris Hiddinga wenne yn 'e buorren en boargemaster Sixtus van Nauta en dokter Groothof wennen dêr ek; lykwols, hja wiene fan bûten ynkommen en hearden de dingen fan it ferline út de twadde of tredde hân. Mar Van Nauta hie fan syn grutte baas yn Ljouwert by syn beneaming dochs wol in leksum meikrige oer de slomjende krêften fan de opstân yn it gea Trimbeets en nammers yn dy hiele hoeke. De ûnderwizers wiene almeast read en gâns winkellju wiene ek gjin pylders fan it gesach en it folk yn de feankrite woe bytiden mar net begripe dat der gewoanwei gjin jild wie om har earmoede wat te fersêftsjen.

Yn Van Nauta syn tiid hjitten polysjemannen noch fjildwachters Der siet ek marsjeseefolk yn Trimbeets mei in kazerne en grutte hynders en der wenne, in ein bûten de buorren, in ryks-fjildwachter, mar oer har hie Van Nauta net te kedizen. Syn fjildwachter wie Hette Kromsigt, in man fan winlik mear oansjen as de boargemaster sels. Hy koe it gea as gjin ien oars, wist wat der oan 'e hân wie en stie syn man ek sûnder gummykneppel. Better koe it net, soe men tinke. Mar by Van Nauta en syn grutte Ljouwerter baas bestiene genôch twivels oangeande Hette Kromsigt. Want de man hie de euvele moed om bestjoerslid te wêzen fan in readeftich polysjebûn, dêr't fierders meast polysjefolk út de grutte stêden yn siet. De man wie ek yn syn dwaan fierste frijmoedich en selsstannich. In doarpsfjildwachter moast harkje wolle en nederich wêze: ja mynhear, nee mynhear en goed mynhear en oars net. Kromsigt waard der teffens fan fertocht in soarte fan stil akkoart te hawwen mei de streupers oan 'e singel. Der waard wol streupt, mar it rûn net oer de hege skuon en it jachtfjild wie goed, wat net sein wurde koe fan alle jachtfjilden yn de grutte gritenij.

Van Nauta woe hawwe, Kromsigt soe sa út en troch ris in streuper pakke. Dat wie dochs it minste wat fan in goede fjildwachter yn it gea Trimbeets ferwachte wurde koe. Yn petearen dêr't Kromsigt net by wie, foel wolris in ferwoeden wurd oer Kromsigt syn gentlemans agreement mei de singel, as soe dêr ek mar ien gentleman wenje. De jagers soene ris kleie moatte. Mar de jagers wiene wol wizer.

Anders van Keimpema sei wolris dat Hette Kromsigt wat te goed wie foar de krite Trimbeets. Anders van Keimpema wie in grutte boer mei in pleats, smûk lizzend efter in ikelhiem. Hy hie in pear feinten en in arbeider en genôch tiid om ris mei de lju te praten. Hy wist wat Kromsigt yn 'e marse hie en oer de revolúsje hied er syn eigen idee. De revolúsje sit him, sei er, yn de wize hoe't wy mei de bisten omgeane. Dy kinne tûzenris better opnommen wurde yn de beskaving. Foarbylden joech er ek. Sjoch myn hûntsje noris by my omspringen en blaffen en gekjeien. Mar lêsten hied er in rôt tusken de tosken en dy skodde er as in wyld. No woe'k mar sizze: as dat bist ris syn bek sette yn it ûntúch tusken de ierapels en krektsa skodde, dan hied er daliks in stik skjin. De hûnen hawwe noch net genôch leard, sei Van Keimpema, en de kninen steane noch hielendal oan it begjin fan de beskaving. De bekjes steane har net stil, mar wat hawwe se moaie poaten om dat ferdomde fitergers bleat te lizzen en wat hawwe se goede magen om it te fertarren. Se moatte it leare en se sille it leare, mei geduld en idéalisme.
 
Yn it gea gyng it ferhaal oer twa jonge swellen dy't Van Keimpema út it nêst helle hie om se safier op te lieden dat se alle miggen, brimzen en neven om him wei hellen as er siet te melken. It wie goed mislearre; hy woe de jongen fuorje mei in salve fan rûpen, wjirmen en bledluzen, mar de bistkes setten der sa prinsipieel gjin bek op, dat de dea der op folge.

Yn soksoarte dingen draafde Anders van Keimpema graach wat troch, mar mei Hette Kromsigt koe er besteklik prate. Hy prate nammers graach en hy kaam garnis yn 'e buorren. It mocht him wol barre: hy hie jild fan himsels, syn frou hie jild en der wiene gjin bern. Anders van Keimpema wie in stikje fan it gea Trimbeets, in man dy't ho sei tsjin alle masjines dy't it wurk fan de bisten oernimme moasten. Hy libbe foar de hynders en ornearre, dat de wrâld ynpleats fan in moaie revolúsje te belibjen weromfalle soe yn de tsjustere djipten fan it ferline as kâld izer en blinkend blik it plak ynnimme soene fan de edelste dieren fan de skepping.


De kiste mei it heil

Bouwe Caesar Hommema wie in man dy't miende in boadskip oan de wrâld te hawwen. Hy mocht graach fertelle út in laach te kommen fan gelearden en oare grutte mannen, mar de foarnamme Caesar hie dêr neat mei te meitsjen. Dy hied er der by krige om't er mei de keizersneed yn 'e wrâld holpen wie. Neffens syn eigen ferhaal hie it wikkerdewik west of hy hie hielendal net bestien en dat soe in grut ferlies west hawwe foar de wrâld, want dan hie der in djippe tinker minder west. Dat wie fansels wolmoai sein, mar it bjustere fan it gefal wie dat hy der net om lake.

Der is reden om oan te nimmen dat de goede famylje, dêr't Bouwe Caesar Hommema út wei kaam, him earst nei Kanada en letter nei Austraalje stjoerd hie om fan him ôf te wêzen. As er dan dochs in boadskip oan 'e wrâld hie, dan koed er dat like goed yn fiere lannen hearre litte en hiene hja der hjir gjin lêst fan. Mar dy fiere lannen wiene wat te wiid en te rom foar Bouwe Caesar syn lûd, it wie mar in tin lûd dat samar ferwaaide oer de wide romte fan de Kanadeeske prairyprovinsjes en hielendal weiwaard yn de hjitte en lege Australyske woastyn. Mar dêr yn Austraalje hied er al Berber opdien, bern út in mislearre Fryske lânferhuzershúshâlding, dy't de ierapels ferdroegjen en it goede swartbûnte fee omkommen sjoen hie op in grûn dêr't mar ienris yn de fiif jier mear as in swinkje reinwetter foel en boppedat hiele seksjes kninen alles opfrieten wat grien wie. Sa hie Berber, nei't it like, it noch poerbêst troffen as húshâldster by in man dy't him rêde koe en in fin mear hawwe moast as in bears. Want net allinne hied er in skriuwtafel, hy hie ek in kiste mei papieren dêr't er neffens syn sizzen it heil fan de wrâld yn beskreaun hie.

Bouwe Caesar Hommema: in profeet, miende Berber en hja hat dat leauwe neitiid nea alhiel opjûn. Mar it heil fan de wrâld, dat wie in ljocht dat yn in kiste net skine koe. It moast der út helle wurde en op in ferheging set. Ofprinte hearden de papieren te wurden ear't it boadskip ferkundige wurde koe. Yn Austraalje waard dat neat en der kaam by dat Bouwe Caesar bijen hâlde woe, op ideële grûnen nei't er sei, en dat koe net yn sa'n hjit en droech klimaat. Hy woe werom nei Fryslân. Berber en hy moasten mar trouwe, want syn programma wie fierste grut opset foar in man allinne. Fyftjin jier jonger as hy wie Berber dochs al hast in âldfaam, dit hie hja nea mear dreame kinnen. En doe't hja in jier of wat letter ôfsetten, wie Peter der ek al; trije man sterk weauwen hja ôfskie nei Berber har fersutere famylje, in sloof fan in mem en in heit en twa soannen dy't foar in sober lean har út 'e liken bealgje moasten oan in spoarbaan dwers troch Austraalje hinne.

De goede famylje fan Bouwe Caesar Hommema hie tocht, dat hy yn in fier wrâlddiel dochs wol wat oanslach krije soe. Men seach it ommers sa faak dat in omstipper en niksnutter ûnder frjemd de geast kriget en in earlik bestean fynt. Mar hja hiene ien oer de oséanen stjoerd en krigen no trije werom. Der wie dêrom fan tefoaren in soad beöardere. Berber hie har al fernuvere oer de rige hantekenings dy't hja sette moatten hiene. Pas letter hie hja begrepen wêrom't dat wie. Der stie in beskieden hûs foar harren ree yn it gea Trimbeets. Mar Bouwe Caesar hie net it jild ta syn foldwaan dat er brûke woe om it heil út de kiste wrâldkundich te meitsjen. Der wie in kurator dy't de ponge hold. Krekt yn Trimbeets oankommen, moasten Bouwe Caesar en Berber al by notaris Hiddinga op it kantoar komme; as kurator, beneamd troch de rjochter ek mei harren goedfmen, woed er harren ferwolkomje en meidiele dat hja alle moannen op in beskieden mar neffens de famylje foldwaande útkearing rekkenje koene. As Berber dat woe, koe hja in part dêrfan krije. Tink der foaral om, dat jimme lytse jonge syn gerak kriget, sei notaris en hy seach Berber oan. Ja mynhear, sei Berber dimmen. Bouwe Caesar sei neat.

Krige Peter syn gerak? As frou, dy't tagelyk húshâldster bleaun wie, moast Berber der al om tinke dat it rêstich bleau yn 'e hûs as Bouwe Caesar siet te skriuwen. Stil Peter, stil Peter, heit is oan 't wurk! Berber wie der hillich fan oertsjûge, dat har man skreau om de minsken wizer en de wrâld better te meitsjen. Syn skriften kamen yn de kiste. Yn de boekekast stiene de wurken fan Peter Kropotkin. Kropotkin wie syn grut foarbyld, al miende er al him hjir en dêr wat oanfolje te moatten. En Peter, dy't nei Kropotkin neamd wie, waard opbrocht yn freze foar de kiste.

Wa't Bouwe Caesar Hommema te wurd woe moast efterom komme en seach him dan sitten oan syn skriuwtafel: in grize man mei de troanje fan in gelearde, mar mei ûnrêstige eagen en hânbewegings. Anders van Keimpema rûn alris oan: in bytsje nijsgjirrich, in bytsje twivelich. Hommema woe wol op 'e tekst. Wy moatte nei de grutte harmony fan de hiele skepping. Frijheid, gjin twang, want alle lijen op 'e wrâld komt fuort út macht en machtsmisbrûk. Yn frijheid moatte de grutte geasten lieding jaan. Hy, Bouwe Caesar Hommema, komt út in famylje fan mear as sljochtwei minsken. Dat heart der by. Sjoch nei Kropotkin: gjin baron, gjin greve, gjin hartoch, mar in foarst, dat er nammers hielendal net wêze woe. Sjoch nei de wrâldskiednis: it binne altyd de lju fan goede famylje dy't de oaren omheech bringe, harren geast opheevje, har leare om frij te wêzen.

Anders van Keimpema moast sokke taal earst wol even fertarre. Hy seach nei de boeken, hy seach nei de kiste dêr't er doe noch net fan wist, dat it heil der yn siet. Hy hearde Berber al sizzen: Stil Peter, stil Peter! Krige Peter wol syn gerak? Berber wist net dat Bouwe Caesar jild efter hold, mar hja wist wol, dat hja in drôvich bytsje yn 'e hannen krige. Hja hie net genôch om klean foar Peter te keapjen en gjin naaimasjine om sels wat te meitsjen.

Der kaam dalje op. Eabele, Anders van Keimpema syn feint, komt efterom. Hy moat mei hynder en wein nei de buorren om feekoeken te heljen. Kin er ek wat meinimme? Ja, in brief fan Bouwe Caesar. Kin er ek wat mei weromnimme? No nee, letter wolris, seit Berber. Hja moat fan alles hawwe, mar har jild is sawat op. Eabele sjocht Peter en seit: dat jonkje kin wol mei. Dat liket Hommema skoan ta en Berber doar net nee te sizzen. Mar de triennen komme har yn 'e eagen, sa suterich yn 'e klean as hja it jonkje fuortgean litte moat. Hommema, seit hja, ik moat wat jild hawwe foar klean foar Peter. Oer in naaimasjine praat hja noch net. Bouwe Caesar leit de finger op 'e lippen. Sst, even wachtsje noch, Berber, 't Is noch in geheim, mar ik haw in brief stjoerd oan in útjouwer. Faaks moat ik earst wat tabetelje, mar dat krij ik letter fansels dûbel en dwers werom.

Doe hat it west dat Berber in ljochtsje opgyng. Hja samle al har moed. Hommema, jo binne in geny, mar Peter mei net tekoart-komme. Ik moat jild hawwe foar wat klean foar him. Hja sei noch net: ek foar mysels. Hja sei noch net: ek foar in naaimasjine. Hommema waard noch witer as er al wie. En myn boeken dan, Berber! En myn boadskip oan de wrâld! Mar Berber bleau stiif yn 'e skuon stean. De húshâlding giet foar, Hommema. Wy moatte ek te iten hawwe. Hja krige in pear tsientsjes fan him los en hie wol goed foar it ferstân dat it op sa'n wize net trochgean koe. Letter brocht Eabele Peter werom, in aardich praterke al fan fjouwer jier, dy't him thús tefolle stilhâlde moast. Mem, ik haw in ferske leard, wat bistû leaflik, rys... Eabele lake. Rizende simmermoarn, hy leart it gau. Mar op 'e buorren seine se al, hy wivele... no ja. It hert kloppe Berber ynienen yn 'e kiel. Wat seine se, Eabele?

No ja... Eabele loek oan 'e skouders: frou De Groot fan it foeraazjebedriuw woe ha, jo soene it jonkje wat better klaaie. Frou De Groot sei, och stumper, en joech him in pipermuntsje. Berber fielde wer de triennen opkommen, mar hold har goed. It wie dat Peter net samar meimoatten hie. De minsken hoegden har net sa drok te meitsjen.

Dyselde middeis, ear't hja te boadskipjen gyng, hat Berber doe by notaris Hiddinga west. In aardige man. Siet Berber krap? Neat te rêden, hear. Hja hie rjocht op in part fan Bouwe Caesar syn útkearing en koe it alle moannen wol ophelje. It lei yn in slûf op it kantoar. En in naaimasjine? Dochs gjin nijenien? Nee, sei Berber, dat hoegde net. De oare deis krige hja in healsliten thús-besoarge. Oer de post kaam in brief fan notaris oan de hear B.C. Hommema. Notaris skreau, dat it him by neier ynsjen dochs gaadliker like om alle moannen mefrou Hommema wat jild takomme te litten, yn mindering op de fêste útkearing. Der stie net by, dat mefrou Hommema by him west hie. Berber siet der wat oer yn, mar striidree wie hja wol. Ik kaam him tsjin en hy frege, hoe't it gyng. Ik sei: wol goed, mar ik moat o sa nedich in naai-masjine hawwe.

Oer it jild prate hja net. Bouwe Caesar ek net. Hy wie snoad genôch om te begripen hoe't it gien wie, mar net moedich genôch om planút te sizzen hoe't him dit allegearre yn 'e wei wie. Hy grommele sawat dat it grutte medisyn, dêr't er de wrâld mei genêze woe, no al wer langer weibliuwe moast. Berber swei, om't hja net sizze woe: dat is dan net oars. Bouwe Caesar wie in geny en hja woe wol leauwe dat hy it minskdom it heil fan de wrâld ferkundigje koe. Mar de wrâld hie al sa lang op it heil wachte; it moast dan yn 'e goedichheid noch mar even yn 'e kiste bliuwe.

 
Goaitsen en de bijen

Fan Bouwe Caesar syn hûs rûn in paad nei de grutte wei. Der stiene bjirken oan 'e iene kant en oan 'e oare kant lei in kampke lân, dêr't fakentiden in mannich skiep yn rûnen. Yn 'e maitiid kaam in frou dy't Gekke hjitte om de skiep te melken. Gelske mocht graach wat mei Peter prate; hja telde mei him de bjirken, der wiene alve, en brocht him op 'e hichte fan it nut en it aard fan skiep en oare bisten. Skiep wiene guodlik; kij ek, mar wol tige nijsgjirrich; hynders moast men mei oppasse en as men hûnen mar goed yn 'e eagen seach, dan diene se jin neat. En nea útnaaie foar hûnen, Peter, want dan binne se net te betrouwèn.

Gelske wie de frou fan Goaitsen Meinema, in arbeider dy't Bouwe Caesar Hommema syn grientetún efterhûs ûnderhold en der ek syn eigen griente en ierapels út meinimme mocht. It wie in moaie lape en der siet in fiks stik wurk yn. Notaris Hiddinga rekkene mei him en Goaitsen woe dan ek net hearre sawat yn tsjinst te stean fan Hommema, dy't er in fint fan neat achte te wêzen. Hy hearde wol dat Bouwe Caesar Berber faak net sa freonlik behannele; en sa'nien sei dan ek noch, dat er de minsken opheevje en de wrâld ferbetterje soe. Want Bouwe Caesar ferswei ek foar Goaitsen oer net, dat fan him grutte dingen te ferwachtsjen wiene. Foar in nofteren man as Goaitsen wie dat praat yn it wyld. Dy syn folk hie noch yn 'e optocht songen: Al wie niet werkt zal ook niet eten, dat is de grondslag van mijn rijk. It wie Goaitsen syn grûnslach ek.

Der kamen op in maitiidsmoarn bijekasten by Bouwe Caesar efterhûs te stean: fjouwer stiks. Der wie fan tefoaren lang oer redendield: Bouwe Caesar woe se hawwe, notaris Hiddinga hie it in skoft opkeard, mar doe't Goaitsen sein hie, dat it him goed wie en hy der wol mei rêde soe, wie it dochs trochgien. Goaitsen koe wol mei bijen omgean: as jongfeintsje hied er in jiermannich sawat in heale ymker west by in âlde bakker, dy't minder waard en dochs allinne mar syn eigen hunich yn de koeke hawwe woe. Bouwe Caesar hie mei de bijen ek syn eigen doelen en dat soe Goaitsen foargoed gewaar wurde.

De bijen wiene der; in grutte dei foar Bouwe Caesar Hommema. Dit binne ús learmasters, Goaitsen, as wy witte hoe't dy har maatskippij yn mekoarren sit, sûnder hearskers, sûnder ûnderhearrigen, elk op syn plak, de iene foar allegearre, allegearre foar ien, as wy dat witte,... mar wy witte it net, wy sjogge it, mar witte dogge wy it net, noch net. Ja, wat moat in man as Goaitsen dêrf an sizze? Hy hâldt him earst stil, mar dan sjocht er, dat Bouwe Caesar in bij fan syn hân faget. Jo kinne better op in distânsje bliuwe, Hommema, bijen is nijsgjirrich spul, mar se ferdigenje har maatskippij wol. Ear't jo it witte hawwe jo in stek.

Dêr moat Bouwe Caesar al even oer tinke. Bijen ferdigenje har, dat is wier. Hja binne freedsum en wurksum, mar foar frjemd oer net ûngefaarlik. Is dat sa? Nee, it is net sa. Wat betsjut in bijestek? In pear dagen en 't is oer. Hy fynt wer wurden. Ja Goaitsen, bijen stekke, mar minsken sjutte. Hûnderttûzenen fan har soarte binne by Verdun oan flarden sketten. As men dêr oan tinkt, hoe soe men jin dan tjirgje om in bijestek? Dêr is noch nea immen oan dea gien.

Letter skreau Bouwe Caesar wer in mannich siden fan in skrift fol. It wiene dingen dy't er faaks al earder op papier setten hie, mar syn ûnthâld waard der langer net better op en syn kiste wie sà fol. De lear fan Darwin seit dat de sterkste oerlibbet, dy syn lear is ien fan altyd duorjende striid. Kropotkin giet dêr tsjin yn en mei rjocht. Hoefolle biste-mienskippen binne der net dêr't it yn alles fredich en ienriedich om en ta giet? Sjoch nei de mych-eamels, sjoch nei de bijen. En meitsje de hoarnbisten yn it wyld, as der gefaar driget, net in ring om de jongere en swakkere bisten hinne? Sokke foarbylden binne der folle mear. En as Darwin ris wat gelyk hawwe soe by de rôfdieren, dan jildt dat noch net foar de minsken. Minsken binne gjin rôfdieren en hja moatte witte en ûnder harsels witte litte gjin rôfdieren te wêzen. Sjoch net nei de tiger, sjoch nei de bijen.

De bijen. Hy hie se no nêst de doar. Hy koe se no observearje yn al har dwaan en litten, yn al har flechten en gongen. Wat wie it, dat de bijen brocht ta har sosiaal hâlden en dragen, mekoarren helpe, sammelje foar mekoarren? Soe der ek suverder spul wêze as bijehunich en bijewaaks? Dêr moast it mei de minsken ek op ta: edel folk en edel wurk. Kropotkin hie dat sa goed begrepen: hy wie de grutte profeet. Faaks wie hy, Bouwe Caesar Hommema in lytser profeet, mar hy libbe en Kropotkin wie dea.

Bouwe Caesar strúnde mear by de kasten om as it Goaitsen sinnige. Jo meitsje de bijen ûnrêstich, Hommema. Se moatte sa folle mooglik stil har gong gean kinne. Bouwe Caesar sei dêr net folle op. Mei in man as Goaitsen woed er net tefolle oer bijen prate. Dy koe dochs net begripe dat it him om 'e stúdzje te dwaan wie; stúdzje op heech nivo, want it wolwêzen fan de hiele wrâld wie der mei anneks. In inkelde kear krige er in stek, mar hy hie ûnderwilens lêzen, dat dat goed wie tsjin de rimmetyk en dat die him gjin nij. Hy túgde boeken oan oer bijen en fûn dêr in soad yn dat er net wist. Hy seach lang nei in printsje fan de jonge bijen, de rûpen: sa sulverwyt en sa skjin, it wie in wûnder. Dochs joegen de boeken net alles wat er socht. It saaklike stie der wol yn, mar de skriuwers lieten it geastlike yn it tsjuster. Wat giet der om yn de bijen? Wat is it geheim fan har mienskiplik wurkjen en stribjen? Dat woe hy, Bouwe Caesar Hommema, no útfine. As hy efter dat geheim kaam, dan soed er, nei't er leaude, ek einslutend it paad witte nei de grutte harmony yn de minskewrâld: de solidariteit boppe macht en machtsmiddels, de geast boppe de stof.

